
Путин Владимир къыбгъэдэкI хъуэхъу
Къэрэшей-Шэрджэс.УФ-м и Президент Путин Владимир ехъуэхъуащ КъШР-м щыпсэу, илъэс 95-рэ ныбжьыр зыгъэлъапIэ Алиевэ Разият.
ЦIыху гъащIэр къегъэлыным зи гуащIэр езыхьэлIа, Хэку зауэшхуэм медсестрауэ хэта Алиевэ Разият и нэгу щIэкIащ зауэм епха гугъуехь псори. Ар ядэIэпыкъуащ уIэгъэ хъуа сэлэт, офицер куэдым. Гум имыхуж а илъэс лыгъэхэм зэрихьа лIыхъужьыгъэр гулъытэншэу къанэркъым. Къыщалъхуа махуэм ирихьэлIэу нэхъыжьыфIым къыIэрыхьащ Урысей Федерацэм и Президент Путин Владимиррэ КъШР-м и Iэтащхьэ Темрезов Рашидрэ къабгъэдэкI хъуэхъу письмохэмрэ саугъэтхэмрэ.
Тут Заур «Адыгейм и щIыхь» медалыр къратащ
Адыгей. Республикэм и Iэтащхьэм и къалэнхэр пIалъэкIэ зыгъэзащIэ КъумпIыл Мурат и унафэкIэ Адыгейм и дамыгъэ нэхъыщхьэр — «Адыгейм и щIыхь» медалыр — хуагъэфэщащ УФ-м, КъБР-м, КъШР-м, АР-м, Дагъыстэн Республикэм я цIыхубэ артист Тут Заур.
ЩIышылэм и 30-м Адыгейм и къэрал университетым и пэшышхуэм щекIуэкIащ Тут Заур и пшыхь. УэрэджыIакIуэ цIэрыIуэм хуагъэфэща дамыгъэ лъапIэр иритыжащ АР-м и Iэтащхьэу илъэси 10-кIэ щыта ТхьэкIушынэ Аслъэнджэрий. Абы жиIащ Тут Заур и уэрэд гъэзэщIэкIэм узэрыдихьэхыр, зэчиишхуэ зэрыбгъэдэлъыр, лъэпкъ щэнхабзэм зегъэужьыным хэлъхьэныгъэшхуэ зэрыхуищIар.
Пшыхьым къэкIуахэр дихьэхыпауэ едэIуащ Тут Заур игъэзэщIа уэрэдхэм. Я гуапэ хъуащ уэрэджыIа-кIуэ цIэрыIуэм и гъащIэм теухуа «Мелодии моей судьбы» тхылъыр къызэрыдэкIар.
Пшыхьыр езыгъэкIуэкIар Урысей Федерацэм щIыхь зиIэ и артист, актёр, режиссёр Багъ Сэхьидщ. Абыи Тутыр щIыгъуу уэрэд зыбжанэ игъэзэщIащ, театрым, кином я актёр, РСФСР-м и цIыхубэ артист Гафт Валентин Тут Заур къыхуигъэхьа усэм къеджащ. Университетым и ректорым Заур къритащ «75-летие АГУ» фэеплъ медалыр.
УЭРДОКЪУЭ Женя.
